Maimane moet verduidelik oor huurhuisMmusi Maimane, leier van die DA (Foto: DA) Die leier van die DA, Mmusi Maimane, moes vandag aan die party se tesourier, dr. Dion George, verduidelik wie besit die huis waarin die Maimane-gesin in die Kaapse woonbuurt Claremont woon. Maimane moes ook verduidelik watter afslag hy op die huur daarvan ontvang. Die Sondagkoerante Rapport en City Press het sowat twee weke gelede vrae oor die huis in die Kaapse suidelike voorstede begin vra, en dit is by die mees onlangse vergadering van die DA se parlementêre koukus opgehaal. Na aanleiding van sy stellings aan die koukus is besluit dat George vandag met hom moes vergader om presies vas te stel wie die huis besit, wat die eienaars se verhouding met Maimane behels en hoeveel huur hy vir die eiendom betaal. George sal dan aan die DA-leierskapstrukture terugrapporteer. Blykbaar word die huis besit deur ’n maatskappy waarin Maimane en andere aandele besit, en huur hy dit teen ’n nominale bedrag – ver onder markwaarde – van die maatskappy. Nou word daar in DA-kringe uitgewys dat mense in magsposisies baie versigtig moet wees om gunste – hoe wedersyds goed bedoel ook al – van andere te aanvaar. Die vrae sluit ook in of daar ander voordele of afslag buiten die huis is wat Maimane geniet, of dit korrek verklaar is en indien nie, waarom nie. Maimane moes al ’n slag in die verlede gou spring om uit die moeilikheid te bly nadat hy in 2015 nie die bydraers tot sy veldtog om DA-leier te word, verklaar het nie. Hy het dit toe na die sperdatum in die vertroulike deel van die parlementêre bateregister verklaar. Ironies genoeg is Maimane tans besig met ’n veldtog om pres. Cyril Ramaphosa onder druk te plaas om al die skenkers aan Ramaphosa se interne veldtog om ANC-leier te word, openbaar te maak.